CELEX: 32015D2428
Language: hu
Date: 2015-12-10 00:00:00
Title: A Tanács (EU) 2015/2428 végrehajtási határozata (2015. december 10.) a Németországnak, illetve Ausztriának a közös hozzáadottértékadó-rendszerről szóló 2006/112/EK irányelv 168. és 168a. cikkétől eltérő intézkedés alkalmazására történő felhatalmazásáról szóló 2009/791/EK határozat, illetve 2009/1013/EU végrehajtási határozat módosításáról

22.12.2015   
            
            
               HU
            
            
               Az Európai Unió Hivatalos Lapja
            
            
               L 334/12
            
         A TANÁCS (EU) 2015/2428 VÉGREHAJTÁSI HATÁROZATA
   (2015. december 10.)
   a Németországnak, illetve Ausztriának a közös hozzáadottértékadó-rendszerről szóló 2006/112/EK irányelv 168. és 168a. cikkétől eltérő intézkedés alkalmazására történő felhatalmazásáról szóló 2009/791/EK határozat, illetve 2009/1013/EU végrehajtási határozat módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 291. cikke (2) bekezdésére,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A 2009/791/EK tanácsi határozat (2), illetve a 2009/1013/EU (3) tanácsi végrehajtási határozat eltérő intézkedés alkalmazására hatalmazta fel Németországot, illetve Ausztriát. Az eltérő intézkedés alkalmazásának időbeli hatályát a 2012/705/EU tanácsi végrehajtási határozat (4)2015. december 31-ig meghosszabbította.
            
         
               (2)
            
            
               Az eltérő intézkedés eltér a 2006/112/EK irányelv 168. és 168a. cikkétől, amelyek az adóalany által az adóköteles tevékenységéhez felhasznált áruk és szolgáltatások után felszámított hozzáadottérték-adóval (héa) kapcsolatos levonási jogot szabályozzák. Az eltérő intézkedés célja az, hogy teljes mértékben kivonja a héalevonási jog hatálya alól azon árukat és szolgáltatásokat, amelyeket az adóalany 90 %-ot meghaladó mértékben saját személyes céljaira, alkalmazottai céljaira vagy általában vállalkozásidegen tevékenységekre használ fel.
            
         
               (3)
            
            
               Az Európai Unió Bírósága azon ítélkezési gyakorlatának figyelembevétele érdekében, amely szerint az adóalany költségeire előzetesen felszámított héa nem jogosíthat adólevonásra, ha olyan tevékenységekhez kapcsolódik, amelyek nem gazdasági jellegüknél fogva nem tartoznak a 2006/112/EK irányelv hatálya alá, indokolt megjegyezni, hogy az eltérő intézkedések hatálya a nem gazdasági tevékenységeknél használt árukra és szolgáltatásokra is kiterjed.
            
         
               (4)
            
            
               Az eltérő intézkedés célja a héakivetési és -beszedési eljárás egyszerűsítése. A végső fogyasztás szintjén fizetendő adó összegét mindez csak elhanyagolható mértékben befolyásolja.
            
         
               (5)
            
            
               A Bizottság által 2015. március 16-án, illetve 2015. március 19-én iktatott levélben Németország, illetve Ausztria felhatalmazást kért az eltérő intézkedés alkalmazásának folytatására.
            
         
               (6)
            
            
               A 2006/112/EK irányelv 395. cikke (2) bekezdése második albekezdésének megfelelően a Bizottság 2015. szeptember 15-én kelt levelében tájékoztatta a többi tagállamot Ausztria és Németország kérelméről. A Bizottság 2015. szeptember 17-én kelt levelében értesítette Ausztriát és Németországot, hogy a kérelem elbírálásához szükséges valamennyi információ a birtokában van.
            
         
               (7)
            
            
               Az Ausztria és Németország által szolgáltatott információk alapján a szóban forgó eltérő intézkedés jelenlegi alkalmazását indokoló jogi helyzet és tényállás nem változott, és továbbra is fennáll. Ezért Németországot és Ausztriát fel kell hatalmazni arra, hogy ezen eltérő intézkedést egy további, 2018. december 31-ig tartó korlátozott időszakban alkalmazza, hogy ezáltal lehetőség nyíljon az eltérő intézkedés, valamint az üzleti és nem üzleti célú használat közötti megosztási ráta szükségességének és hatékonyságának felülvizsgálatára.
            
         
               (8)
            
            
               Amennyiben Ausztria vagy Németország szükségét látja az intézkedés egy további, 2018 utánra vonatkozó meghosszabbításának, az adott tagállamnak a hosszabbítás iránti kérelemmel együtt az eltérő intézkedés alkalmazására vonatkozó, az alkalmazott felosztási ráta felülvizsgálatát is tartalmazó jelentést kell a Bizottság elé terjesztenie legkésőbb 2018. március 31-ig annak érdekében, hogy elegendő időt biztosítson a Bizottság számára a kérelem megvizsgálására.
            
         
               (9)
            
            
               Az eltérő intézkedések a végső fogyasztás szintjén beszedett adó összegét általában véve elhanyagolható mértékben befolyásolják, és nem lesznek negatív hatással az Unió a héából származó saját forrásaira.
            
         
               (10)
            
            
               A 2009/791/EK határozatot és a 2009/1013/EU végrehajtási határozatot ezért ennek megfelelően módosítani kell,
            
         ELFOGADTA EZT A HATÁROZATOT:
   1. cikk
   A 2009/791/EK végrehajtási határozat 1. és 2. cikkének helyébe a következő szöveg lép:
   
      „1. cikk
      A 2006/112/EK irányelv 168. és 168a. cikkétől eltérve a Tanács felhatalmazza Németországot arra, hogy teljes mértékben kizárja az adólevonási jogot az azon áruk és szolgáltatások után fizetett hozzáadottérték-adó (héa) vonatkozásában, amelyeket 90 %-ot meghaladó mértékben az adóalany saját személyes céljaira vagy alkalmazottai céljaira, vagy általában vállalkozásidegen célokra vagy nem gazdasági tevékenységekre használnak fel.
      2. cikk
      Ez a határozat 2018. december 31-én hatályát veszti.
      Az e határozatban említett eltérő intézkedés időbeli hatályának meghosszabbítására vonatkozó esetleges kérelmet 2018. március 31-ig kell benyújtani a Bizottsághoz.
      A kérelemhez mellékelni kell egy, az ezen intézkedés alkalmazásáról szóló jelentést, amely magában foglalja a héa levonására vonatkozó jog tekintetében az e határozatban foglaltak alapján alkalmazott felosztási ráta értékelését.”
   
   2. cikk
   A 2009/1013/EU határozat 1. és 2. cikkének helyébe a következő szöveg lép:
   
      „1. cikk
      A 2006/112/EK irányelv 168. és 168a. cikkétől eltérve Ausztriát a Tanács felhatalmazza arra, hogy teljes mértékben kizárja az adólevonási jogot azon áruk és szolgáltatások után fizetett hozzáadottérték-adó (héa) vonatkozásában, amelyeket 90 %-ot meghaladó mértékben az adóalany saját személyes céljaira vagy alkalmazottai céljaira, vagy általában vállalkozásidegen célokra vagy nem gazdasági tevékenységekre használnak fel.
      2. cikk
      Ez a határozat 2018. december 31-én hatályát veszti.
      Az e határozatban említett eltérő intézkedés időbeli hatályának meghosszabbítására vonatkozó esetleges kérelmet 2018. március 31-ig kell benyújtani a Bizottsághoz.
      A kérelemhez mellékelni kell egy, az ezen intézkedés alkalmazásáról szóló jelentést, amely magában foglalja a héa levonására vonatkozó jog tekintetében az e határozatban foglaltak alapján alkalmazott felosztási ráta értékelését.”
   
   3. cikk
   Ezt a határozatot 2016. január 1-jétől kell alkalmazni.
   4. cikk
   Ennek a határozatnak a Németországi Szövetségi Köztársaság és az Osztrák Köztársaság a címzettje.
   
      Kelt Brüsszelben, 2015. december 10-én.
      
         
            a Tanács részéről
         
         
            az elnök
         
         F. BAUSCH
      
   
   
      (1)  HL L 347., 2006.12.11., 1. o.
   
   
      (2)  A Tanács 2009/791/EK határozata (2009. október 20.) a Németországi Szövetségi Köztársaságnak a közös hozzáadottértékadó-rendszerről szóló 2006/112/EK irányelv 168. cikkétől eltérő intézkedés alkalmazására történő felhatalmazásáról (HL L 283., 2009.10.30., 55. o.).
   
      (3)  A Tanács 2009/1013/EU végrehajtási határozata (2009. december 22.) az Osztrák Köztársaságnak a közös hozzáadottértékadó-rendszerről szóló 2006/112/EK irányelv 168. cikkétől eltérő intézkedés alkalmazásának folytatására történő felhatalmazásáról (HL L 348., 2009.12.29., 21. o.).
   
      (4)  A Tanács 2012/705/EU végrehajtási határozata (2012. november 13.) a Németországnak, illetve Ausztriának a közös hozzáadottértékadó-rendszerről szóló 2006/112/EK irányelv 168. és 168a. cikkétől eltérő intézkedés alkalmazására történő felhatalmazásáról szóló 2009/791/EK határozat, illetve 2009/1013/EU végrehajtási határozat módosításáról (HL L 319., 2012.11.16., 8. o.).